重贈徐天隠
作者：黄庭堅
朝代：宋

paragraphs: 建極臨萬邦，稽古陛下聖。
除書日日下，有耳家相慶。
滿意見升平，父老扶杖聽。
平生所傳聞，似仁祖德性。
定鼎百世長，橐弓四夷靜。
執事當前朝，官冷殊未稱。
破帽風敧敧，簡易不騎乘。
危顛相扶持，泉石供嘲詠。
成樂澗阿中，傲世似未敬。
收潦下秋船，期公拜嘉命。
開元貞觀事，身得見全盛。
閉門長蓬蒿，或許老夫病。